Det skulle imidlertid ta lang tid før dagen i nevneverdig grad ble markert i Skandinavia. Den er ennå ikke noen etablert og spesielt utbredt tradisjon. De første forsøkene på kommersiell markering begynte i februar 1993 da de første valentinskortene dukket opp i norske bokhandler, og i 1995 lanserte Posten en stor reklamekampanje. I 1998 utgav Posten så et eget valentinsfrimerke, og i 1999 gjentok de suksessen ved å utgi et tilsvarende frimerke (valør kr 4,00) i 4 mill. eksemplarer. Men det tok ikke skikkelig av før i 2002. Da kastet også andre kommersielle aktører og resten av handelsstanden seg på, og satset millioner for å promotore dagen og gjøre den viktig også i Norge. Tilsvarende tendens er sett i Sverige og Danmark. Ifølge en undersøkelse fra 2004 visste ikke 70 prosent av norske menn når valentinsdagen var, mens 70 prosent av kvinner visste svaret.